ยอดปล่อยกู้นาโนไฟแนนซ์ขยับเพิ่ม
ยอดปล่อยกู้นาโนไฟแนนซ์เริ่มขยับ สิ้นเดือน เม.ย.อยู่ที่ 443 ล้าน เพิ่ม 127% จากต้นปี หลังแบงก์และผู้ประกอบการดันเงินเข้าระบบ
12 มิ.ย. 2559

ยอดปล่อยกู้นาโนไฟแนนซ์เริ่มขยับ สิ้นเดือน เม.ย.อยู่ที่ 443 ล้าน เพิ่ม 127% จากต้นปี หลังแบงก์และผู้ประกอบการดันเงินเข้าระบบ
รายงานข่าวจากกระทรวงการคลัง เปิดเผยความคืบหน้ามาตรการสินเชื่อนาโนไฟแนนซ์ ว่า ตั้งแต่วันที่ 26 ม.ค. 2558 จนถึงปัจจุบันที่ธนาคารแห่งประเทศไทย ( ธปท.) ได้เปิดรับคำขออนุญาตประกอบธุรกิจสินเชื่อนาโนไฟแนนซ์มีผู้ได้รับอนุญาตให้ประกอบธุรกิจสินเชื่อนาโนไฟแนนซ์แล้ว 27 ราย โดยมีทุนจดทะเบียนรวมกันประมาณ 2.06 หมื่นล้านบาท และมีจำนวนสาขารวม 2,741 สาขา กระจายตัวทั่วประเทศ แยกเป็นกลุ่มผู้ประกอบการสินเชื่อส่วนบุคคลภายใต้การกำกับ จำนวน 8 บริษัท กลุ่มผู้ประกอบธุรกิจเช่าซื้อลีสซิ่งท้องถิ่น จำนวน 9 บริษัท กลุ่มผู้ประกอบธุรกิจที่ไม่เคยประกอบธุรกิจสินเชื่อรายย่อย จำนวน 10 บริษัท
ทั้งนี้ ในจำนวน 27 บริษัท ปัจจุบันมี 16บริษัทและสถาบันการเงินอีก 1 แห่ง ที่เปิดให้บริการสินเชื่อนาโนไฟแนนซ์แล้ว โดย ณ สิ้นเดือน เม.ย. 2559 มีการให้สินเชื่อแล้วจำนวน 1.86 หมื่นราย เป็นวงเงินรวม 443.6ล้านบาท (วงเงินให้กู้เฉลี่ย 2 หมื่นบาท/ราย)เพิ่มขึ้น 127% จากเดือน ม.ค. 2559 ที่มียอดให้กู้ 195 ล้านบาท
สำหรับยอดสินเชื่อเฉพาะในเดือน เม.ย.2559 มีการปล่อยกู้ 3,068 ราย เป็นวงเงินรวม 80.9 ล้านบาท ถือว่ามีการอนุมัติในสัดส่วนที่เพิ่มขึ้นอย่างเห็นได้ชัด และน่าจะส่งผลถึงยอดอนุมัติในสิ้นปีนี้ที่ปรับตัวดีขึ้นด้วย
นอกจากนี้ รายชื่อบริษัทและสถาบันการเงินที่เปิดให้บริการแล้ว มีดังนี้ คือ 1.บริษัทเงินสดทันใจ 2.บริษัท ไทยเอซ แคปปิตอล 3.บริษัท แมคคาเลกรุ๊พ 4.บริษัท สหไพบูลย์(2558) 5.บริษัท เมืองไทยลิสซิ่ง 6.บริษัทซีเอฟจี เซอร์วิส 7.บริษัท มีนาลิสซิ่ง 8.บริษัทอินเทลลิเจนท์ ทีที พาวเวอร์ 9.บริษัท พี.เอส.เอ็น.ลิสซิ่ง 10.บริษัท ทีเค เงินทันใจ11.บริษัท โดเมสติค แคปปิตอล 2015 12.บริษัท ไมด้า ลิสซิ่ง 13.บริษัท ปิยะระยองกรุ๊ป 14.บริษัท พสิษฐ์ภาคิณ 15.บริษัท เงินแสนสบาย 16.บริษัท เทอร์โบ แคช (ประเทศไทย) และธนาคารไทยเครดิตเพื่อรายย่อย โดยผู้ประกอบการนานาไฟแนนซ์จะให้สินเชื่อสำหรับธุรกิจและการลงทุน ในอัตราดอกเบี้ยและค่าธรรมเนียมไม่เกิน 36%